L'Acord de Govern aprovat el 17 d'octubre del 2017 i les actualitzacions fixades pel nou Acord de Govern aprovat el 9 de juliol de 2019, defineixen els objectius següents:
L'Estratègia SOLARCAT ha de garantir la captació i aprofitament del recurs energètic solar de Catalunya, i en particular, l'aprofitament elèctric mitjançant l'energia solar fotovoltaica, tot identificant i desenvolupant els instruments tècnics, econòmics, legals i socioculturals necessaris.
L'objectiu és que sigui enllestida i presentada per aprovació al Govern de la Generalitat de Catalunya en el decurs del 2020.
L'estratègia fixarà els objectius estratègics, i numèrics concrets, així com els terminis, per al desenvolupament de l'energia solar fotovoltaica a Catalunya per als propers anys.
Per a donar compliment als objectius de la Llei 16/2017 de canvi climàtic en el sentit de descarbonitzar la generació d'energia en l'horitzó del 2050, cal un desenvolupament molt important de les energies renovables.
Les primeres conclusions del treball de prospectiva energètica per al 2050 (PROENCAT 2050) realitzat per l'ICAEN mostren que les dues energies renovables principals, que hauran de fer la màxima aportació al balanç energètic han de créixer la seva implantació de forma exponencial.
Així, en l'horitzó del 2050, l'energia solar fotovoltaica haurà de créixer des dels 300MW instal·lats actualment fins als 36.000MW i l'energia eòlica des dels 1.200MW actuals fins als 12.000MW.
Aquest desenvolupament tant important no es podrà realitzar sense preparar i adoptar una estratègia territorial que, entre d'altres elements, inclogui la reserva de territori per a la generació renovable.
En el cas de l'energia solar fotovoltaica els estudis mostren que el potencial màxim d'implantació a les cobertes dels edificis i equipaments només podrà cobrir un màxim del 40% de la implantació total necessària.
La resta s'haurà d'implantar directament sobre el terreny.
Cal, doncs, la preparació d'aquesta estratègia territorial, així com el suport als models legals i financers incipients que poden facilitar la implantació d'aquestes centrals de generació renovable en el seu entorn local, considerant que cal la integració dels projectes, per tal de crear riquesa de proximitat i de millorar la seva acceptació social.
En aquest sentit, l'ICAEN iniciarà l'any 2019 els treballs previs per a la definició d'aquesta estratègia territorial.
Així mateix, l'ICAEN publicarà una convocatòria de subvenció per les anualitats 2019 i 2020, per tal de facilitar el desenvolupament dels plecs legals i financers per a projectes reals incipients per a la instal·lació de centrals renovables de caire col·laboratiu arreu de Catalunya.
Caldrà treballar les solucions d'integració de la generació renovable elèctrica d'energia amb les prestacions del vehicle elèctric (entès no només com un sistema més eficient de mobilitat, sinó com a bateria que ha de permetre tant la cessió d'energia a l'habitatge i/o a la xarxa V2X com l'emmagatzematge de l'energia excedentària), les pròpies bateries d'emmagatzematge i posar aquesta relació en el marc de la gestió intel·ligent de l'energia (flexibilitat energètica, nous agents de mercat i nous models de negoci, gestió energètica).
En aquest sentit, l'ICAEN publicarà el 2019 una convocatòria per a la subvenció de propostes de creació de plataformes tecnològiques que permetin la integració d'aquests equips en sistemes energètics a escala real incorporant criteris energètics, econòmics i mediambientals.
Aquesta plataforma haurà també d'impulsar la implementació de projectes col·laboratius en aquest àmbit.
La Generalitat de Catalunya ha de promoure l'autoproducció fotovoltaica com a garantia de generació distribuïda, però al mateix temps, ha d'utilitzar les cobertes dels seus propis edificis per incrementar aquesta autoproducció i preveure, en els seus propis terrenys, espai per a la generació renovable, en especial, espai per a la instal·lació de parcs solars de petita, mitja i gran potència que puguin contribuir al compliment dels objectius d'implantació de les energies renovables a Catalunya.
En aquest sentit, l'ICAEN desenvoluparà les següents tasques:
Els objectius d'implantació de les energies renovables i, de forma especial, de l'energia solar fotovoltaica, requereixen el suport econòmic al desenvolupament d'instal·lacions d'autoconsum fotovoltaic al sector domèstic, com a germen de les futures comunitats d'energia.
No es podrà implementar un model energètic renovable sense que el sector industrial integri aquest tipus d'energia.
Cal, doncs, donar suport a les entitats i associacions empresarials, que compten amb la confiança dels seus associats, per a que desenvolupin, mitjançant la creació d'oficines tècniques amb aquesta única finalitat, projectes i actuacions d'identificació i desenvolupament de projectes d'energies renovables i, de forma especial, projectes d'autoproducció d'energia solar fotovoltaica.
Finalment, l'ICAEN desenvoluparà el projecte ióCAT per incorporar tecnologia blockchain, com a eina de seguretat de les transaccions en un entorn de participació ciutadana en programes de sostenibilitat energètica a nivell municipal i de facilitació de l'autoconsum solar fotovoltaic.
El projecte haurà de comptar amb el suport de diversos ajuntaments i s'iniciarà l'any 2020, després d'una fase inicial d'identificació dels participants.
El desenvolupament de l'energia solar fotovoltaica en instal·lacions d'autoconsum o en centrals de generació d'energia precisa un coneixement cada vegada major del recurs solar a Catalunya.
L'ICAEN ja disposa de les dades del Mapa de Radiació Solar de Catalunya però és objectiu d'aquest acord de govern millorar el coneixement del recurs en dos àmbits:
L'acord de govern de l'estratègia SOLARCAT preveia la creació d'una Comissió Interdepartamental per tal d'impulsar i coordinar les tasques a realitzar.
Per tal d'evitar duplicitats i solapaments innecessaris, no es creu necessari ni convenient la creació d'aquesta Comissió, les funcions de la qual s'integraran a les de la Comissió Interdepartamental del Pla d'estalvi i eficiència energètica als edificis i equipaments de la Generalitat, en el marc de la transició energètica de Catalunya, per al període 2018-2022.
L'ICAEN serà l'encarregat del desenvolupament de les tasques derivades de l'aprovacíó de l'acord de govern.
Pel que fa al conjunt de tasques que precisen la implicació de departaments o entitats de la GdC, s'integraran en un grup de treball específic de la Comissió Interdepartamental del Pla d'estalvi i eficiència energètica als edificis i equipaments de la Generalitat, en el marc de la transició energètica de Catalunya, per al període 2018-2022.
La composició d'aquest grup de treball serà determinada per la Comissió Interdepartamental del Pla d'Estalvi i Eficiència Energètica als edificis i equipaments de la Generalitat de Catalunya i podrà integrar membres de la pròpia Comissió del Pla i/o departaments i entitats de la Generalitat externes a la Comissió.
L'ICAEN serà l'entitat coordinadora i impulsora de les accions definides en aquest acord de govern, amb el suport, pel que fa a les tasques que impliquin departaments o entitats de la GdC, de la Comissió Interdepartamental del Pla d'estalvi i eficiència energètica als edificis i equipaments de la Generalitat, en el marc de la transició energètica de Catalunya, per al període 2018-2022.